
			Antanke yon papa de pitit gason, mwen te ekri liv sa a pou rakonte pitit mwen yo istwa Sovè a ki te antre nan mond lan..

			Mwen te chwazi rakonte istwa a nan pwendvi Jozèf epi mwen te mete kèk nan pwòp reyaksyon pa m sou sitiyasyon yo nan istwa a.

			Mwen te vle kreye yon fason tou pou m pale ak pitit gason m yo sou fanmi yo ak sou eksperyans paran yo te fè nan lavi yo. Pou ede ak sa, mwen te enkli kesyon apre chak jou pou angaje timoun yo nan pale sou lavi yo ak lavi paran yo.

			Se pou liv sa a ede w vide lanmou nan pwòp pitit ou yo oubyen nan lòt moun ki nan lavi w.

			Chak Desanm anpil moun selebre—pitit, paran, bon zanmi ak zanmi ki pa tèlman bon. Yo selebre yon bagay espesyal ki te pase plis pase 2000 ane de sa. Se pa tout moun ki konnen ki jan selebrasyon sa a te kòmanse, ni yo pa fin konprann nèt ki sa li vle di. Gen moun ki selebre sèlman paske tout lòt moun fè l.

			Se konsa, mwen vle rakonte ou istwa kòman tout sa te kòmanse epi sa k pi enpòtan menm, kisa li vle di.

			Erezman, lè sa te rive, te gen moun ki te anrejistre l epi ki te ekri tout detay yo. Paske yo te fè tout travay sa a, nou ka li l epi li l ankò. Konsa, nou p ap bliye sans li ki ni chanje lavi ni bay lavi epi nou ka ede youn lòt sonje sa tou. Nou bezwen sonje, sitou istwa sa a ak anpil lòt ki nan tèks sa yo nou rele Ekriti yo, paske y ap di nou yon bagay nou tout ta dwe konnen epi pa janm bliye.

			Chak jou, depi kounye a jiska Nwèl, nou gen yon ti pati nan bèl istwa sa a pou bay ou, ansanm ak yon bagay anplis pou w pale sou li.

			Alo, mwen se Joseph. Mwen sòti nan yon gwoup moun yo rele branch fanmi Jida a nan peyi Izrayèl la. Gen kèk nan zansèt mwen yo ki te gwo wa ki te konn dirije peyi sa a. Anpil moun toujou ap pale sou wa sa yo ak kòman jou sa yo te bon. Mwen pa yon wa tankou zansèt mwen yo. Epòk sa, kote yonn nan pèp mwen yo te yon wa, gen lontan depi l fin pase.

			Moun peyi Wòm yo te vin antre nan peyi nou an! Yo se moun ki gen anpil fòs ak anpil pouvwa. Nou oblije obeyi yo epi koute yo. Women yo ap di moun peyi pa m yo kijan pou nou viv.

			Mwen se yon bòs chapant kounye a. Mwen bati kay epi mwen ka ede moun si yo kraze yon bagay. Mwen toujou gen travay. Pafwa mwen renmen reflechi sou ki jan sa ta ye si mwen te yon wa epi mwen pa t oblije bati kay. Alèkile, panse sa yo danjere. Li pi bon pou pa di pèsonn lide sa yo. Nou oblije aksepte Women yo kòm wa nou. Mwen pa vrèman renmen sa, men li te ka pi mal. 

			Ou konnen kisa? Mwen jwenn yon moun espesyal. Li se yon bon moun e mwen vle marye ak li. Li rele Mari e lè m reflechi sou li, tout bagay parèt pi bon.

			Eske m te deja pale w de Mari? Li se yon trezò. Li sòti nan menm moun ak mwen, moun Jida yo.

			Sòti nan menm moun yo vle di nan yon pwen nou te gen menm papa a, epi devine ki moun li te? Li te gwo wa David la, ki te yon gwo konbatan. Akòz li te fè Bondye konfyans, li te goumen kont jeyan an, Golyat. Nan epòk sa a, David te yon ti gason e li potkò wa a. Men, wa David te viv nan yon bon bout tan pase, kidonk Mari ak mwen pa sòti nan fanmi ki toupre ankò.

			Nan kilti pa m nan, li vrèman ede si w vle marye ak yon moun ki sòti nan menm moun pa w yo, paske paran yo fè tout aranjman pou maryaj la epi sa fè yo vin dakò pi vit. Mwen te oblije mande paran m yo al pale ak paran Mari yo. Pafwa maryaj yo konn ranje anvan koup la menm konnen youn lòt. Donk li enpòtan anpil pou jwenn benediksyon paran yo, sinon sa ka deranje pa sèlman fanmi yo, men tout kominote kote w ap viv la tou.

			Mari sousye l ni pou moun ni pou sa k rive yo. Li fò nan konprann ni ki jan moun reflechi ni sa yo bezwen epi li ka fè bon soup byen gou! Mwen tèlman kontan nou fiyanse ofisyèlman e nou ka pare n pou n marye.

			Mary fenk ale wè kèk moun nan fanmi li. Li te ale wè Elizabèt.

			Mary te di Elizabèt ap fè yon ti bebe e li te bezwen al ede l.

			Elizabèt marye ak yon prèt ki rele Zakari ki te chwazi pou l fè yon travay espesyal pou Bondye. Li te gen dwa antre nan tanp lan jis nan prezans Bondye. Mwen fè chèdpoul lè m panse sou sa. Moun konn mouri nan prezans Bondye. Lè li tounen sòti nan tanp lan apre li te nan prezans Bondye, li pa t kapab di yon mo.

			Ebyen, kounye a Mari ak Elizabèt, l ap ede l ak ti bebe a. Mwen pa fin sèten konbyen tann l ap rete la. Tout sa mwen konnen sèke Elizabèt pa jèn ankò epi fè yon ti bebe nan laj li a ka danjere epitou sa pran anpil fòs. Sa fè sans Mari te vle la pou ede. Mwen panse se yon bon bagay. Mari pral aprann anpil bagay sou ti bebe yo epi l ap ka koute Elizabèt sou sa menm. Sa a pral yon bon eksperyans pou li paske nou vle fè pitit tou! Malerezman, pitit nou yo p ap gen dwa travay nan tanp lan paske yo pral fè pati pèp Jida a. Men, sanble travay nan tanp lan ka danjere, donk petèt sa se yon bon bagay.

			Mari tounen. Mwen te sezi wè li. Briskeman konsa, la li te ye!

			Men, gen yon bagay ki te chanje.

			Pandan m t ap salye l, Mari te rakonte m yon mirak ki te pase. Apre Elizabèt te fin akouche epi tout moun te vini pou tande non nouvo pitit gason yo a, mari Elizabèt la te kòmanse pale ankò. Gad yon sipriz! Zakari pa t pale menm yon mo depi li te sòti nan prezans Bondye a, epi kounye a li te pale ankò. Aparamman, Bondye te fèmen bouch Zakari a paske li pa t kwè sa yon zanj te di l pandan l te nan tanp lan. Zanj lan te di l Elizabèt t ap fè yon ti bebe e yo ta dwe rele l Jan. Men, mari Elizabèt la pa t kwè sa, se konsa Bondye te anpeche l pale.

			Sa pa t premyè fwa yon nonm pa t kapab kwè madanm li tapral gen yon pitit. Sa gen anpil tan, Bondye te pwomèt youn nan zansèt nou yo, Abraram, li t ap gen pwòp pitit gason pa l, e atravè li, tapral gen plis pitit pase zetwal nan syèl la. Se te yon trajè pou Abraram te vin kwè sa ta pwòp pitit gason li a. Finalman, Abraram te tèlman kwè Bondye li te dakò remèt pitit gason l lan bay Bondye. Li te konnen Bondye te kapab fè pitit gason l lan tounen sòti vivan nan lanmò, pou l kenbe pwomès li.

			Sa se yon move nouvèl. Talè tout moun nan vil la pral konnen.

			Mary fenk di m li ansent yon ti bebe. Mwen pa ka kwè l. Kòman li ka fè yon ti bebe ak yon lòt moun? Menm si se sa, mwen kwè nou dwe ansanm. Tout bagay fin planifye pou nou marye, men kounye a l ap tann yon ti bebe. Mwen pa konnen ki sa mwen ta dwe fè kounye a. Mwen te ka pale sa ak paran l yo e petèt nou ka jwenn yon fason pou n sòti nan sitiyasyon sa a. Tout moun pral pale sou fason nou pa t kapab tann jiskaske nou te mari ak madanm. Men, se pa menm ti bebe mwen an. Poukisa mwen ta dwe toujou marye ak li?

			Mwen pa ka di lidè vil nou yo sa, paske yo pral pini l poutèt li p at kenbe angajman an pou l pa fè yon ti bebe ak yon lòt moun. Yo te ka menm touye l. Mwen te tande pale sou lòt moun kote sa te rive deja. Mwen pa vle sa rive Mari, men poukisa li deside fè yon ti bebe san mwen?

			Sa se yon katastwòf. Petèt mwen te ka jis disparèt epi kite Mari ak paran l yo. Lè sa a, li te ka eksplike sitiyasyon sa li te voye sou nou. Petèt se sa mwen ta dwe fè. Konsa pèsonn p ap pini.

			Èske mwen te di w eksplikasyon Mari bay sou fason l ap fè yon ti bebe?

			Mari te di anvan li te ale lakay Elizabèt pou l ede l ak ti bebe l la, yon zanj te vin vizite l. Li te di zanj sa a te di li tapral fè yon ti bebe gason. Li te di li ta dwe rele l Jezi epi yo t ap rele l Pitit Bondye ki anwo nan syèl la epi li t ap yon wa ki sòti nan twòn David la—wa kote fanmi m ak fanmi Mari konekte ankò. Men, zanj lan te di l tou ke ti bebe sa a pral yon si gwo wa, li pral wa pou tout tan.

			Lè sa a, mwen pa t tèlman sèten si m te ka kwè Mary ankò, moun nan menm mwen te vle fè yon fanmi avè m. Men, bagay ki pi fou a sèke Mari te di li te mande zanj lan ki jan tout sa te ka posib paske nou potkò marye. Apre sa, zanj lan te di Mari jan Sentespri a tapral asire gen yon ti bebe k ap grandi andedan li. Mwen pa t kapab kwè li.

			Mari te mande m sa l te dwe fè. Li te di li te kapab sèlman di zanj lan li te sèvitè Bondye a epi sa pral rive jan li te di l. Mwen pa kwè mwen te di anyen. Kisa mwen te ka di?

			Zanj yo reyèl! Yèswa mwen te monte kabann apre m te fin mare pakèt mwen epi mwen t ap pare pou m disparèt. Pandan m t ap dòmi, yon zanj te pale avè m, li di m, mwen menm, yon pitit gason David la, mwen pa ta dwe pè rete ak Mari epi m ta dwe vin mari l. Ti bebe li genyen an sòti nan Sentespri a epi mwen ta dwe bay ti gason an non Jezi, paske li tapral sove pèp li a anba peche yo.

			Sa te fè m pè anpil. Mwen pa t vle vin tankou mari Elizabeth, pou m pa kwè, epi apre sa a, petèt pèdi vwa m oubyen yon lòt bagay.

			Pati dwòl la se sa zanj lan te di alafen an. Li te di non ti bebe a ta dwe Jezi paske li tapral sove pèp li a anba peche yo. Sa ka sèlman vle di ti bebe sa a pral Sovè a ki te pwomèt la; sila ki tapral tankou Moyiz, ki te sove pèp li a sòti nan peyi kote yo te esklav la epi te mennen yo nan peyi pwomiz la. Menm jan an tou, Jezi ti bebe sa a tapral mennen nou sòti nan peche nou yo!

			Si pawòl sa yo se vre, lè sa a ti bebe Mari a pral pwofèt ak Sovè nou tout ap tann depi nan kòmansman monn sa a, sa Bondye te deja pwomèt nan jaden Edenn nan!

			Mwen fè l. Mwen te pale ak Mari. Mwen te pale l ni sou zanj mwen te wè a ni sou sa li te di m epi mwen di l m kwè li kounye a.

			Mari te kontan anpil pou tande m kwè l epi nou ka marye. Sa pral yon moman trè espesyal pou nou. Nou pral selebre pou yon semèn antye, se konsa pèp nou an selebre yon maryaj. Apre sa, Mari ak mwen pral ofisyèlman mari ak madanm. Konsa ti bebe nou an gen yon papa epi Mari gen yon mari e pèp la pa ka pale Mari mal ankò.

			Moun ap toujou pale, men pou kounye a, ann pare pou maryaj nou an. Gen anpil bagay pou fè. Nou bezwen manje pou nou manje ak diven pou nou bwè, ase pou tout jou sa yo. Nou bezwen mizisyen pou jwe pou nou ka danse. Epi mwen bezwen pare lakay mwen pou Mari ka vin viv avè m.

			Sa a pral kòmansman fanmi nou an. Jan mwen te di nou, mwen bezwen obeyi zanj lan. Mwen pa vle pèdi vwa m jan sa te rive mari Elizabeth. Mwen ta pito ni kwè ni obeyi epi fè egzakteman jan zanj lan di m.

			Nou marye! Men, gen kichoy k ap pase. Sòlda ki sòti lavil Wòm vin rive nan vil la. Yo pote nouvèl nan men Seza Ogis, chèf yo. Se li menm ki voye tout sòlda sa yo pou fè nou koute.

			Mwen te ale nan sant vil la pou m te tande plis nouvèl. Dabitid, pa gen okenn bon nouvèl ki sòti lavil Wòm. Yo prèske toujou vle plis lajan oubyen plis nan manje nou te plante a. Ebyen, fwa sa a, yo t ap pale de nouvo lide Seza Ogis te genyen. Tout moun gen pou ale nan vil kote fanmi yo sòti pou Wòm ka konte konbyen moun ki abite nan wayòm yo a.

			Sa a se anraje! Jan de aksyon sa a ka pote pwoblèm. Yon lè, wa David te vle konnen konbyen gason ki t ap viv nan wayòm li a. Apre li fin konte mesye yo, Bondye fè yon pinisyon tonbe sou pèp la e anpil moun mouri. Bondye tapral bay viktwa sou lènmi l yo kèlkeswa fason yo te fò. Ki fè, wa a pa t dwe janmen konte konbyen moun ki t ap goumen nan wayòm li an, men li dwe toujou gen konfyans nan fòs Bondye pito.

			Lòd Seza Ogis yo se yon pwoblèm. Zansèt nou an, wa David, pa t sòti isit la. Nou sòti nan Betleyèm, donk kounye a nou dwe fè tout wout la pou rive Betleyèm anvan Mari akouche.

			Mwen te pale ak Mari e jan mwen te panse, li te difisil pou l aksepte nou dwe mache rive jouk Betleyèm. Mwen pa t bezwen di l poukisa. Li te konnen nou te oblije ale, paske si nou pa t fè sa sòlda yo t ap fose nou ale. Epi li te konnen tou pa t gen anpil tan pou n rive Betleyèm, paske ti bebe a te ka fèt sou wout la si n ta mize.

			Mwen ka konprann poukisa Mari pa t kontan ak tout bagay sa yo. Mwen pa renmen sa tou, m oblije mache jouk Betleyèm jis paske Seza Ogis vle konnen konbyen moun k ap viv nan peyi pa nou, sa li di se pou li.

			Sa ki te ede Mari sèke mwen te di l m tapral fè tout sa m kapab pou fè sa reyalize. Mwen te di l mwen t ap òganize vwayaj sa a, epi menm jwenn yon bourik. M pa konnen si m ap jwenn yon moun k ap bay nou youn pou vwayaj sa a. Bourik yo vrèman enpòtan epi li difisil pou achte youn epi pi difisil menm pou jwenn yon moun ki ta prete w youn.

			Sa pral reyisi paske ti bebe sa a sòti nan men Bondye, donk Bondye ap ban nou sa nou bezwen pou n rive Betleyèm. Ou konnen, panse sa yo sòti nan Mari, yo pa sòti nan mwen menm. Mwen admire li pou lafwa li.

			Nou rive! Sa se yon vwayaj apa. Nou pa menm konnen konbyen tan nou ta dwe rete isit la, men pwobableman nou pral rete pou kèk tan. Zòn kote nou sòti a y ap pale nou mal, paske Mari te gen yon ti bebe nan vant li anvan nou te marye. Men, isit la pèsonn pa konnen, e pèsonn pa bezwen konnen. Nou marye e nou gen fanmi isit la nan Betleyèm.

			Nou prèske pa t gen okenn pwoblèm sou wout la. Nou te konnen nou te bezwen plis tan pou nou mache ale Betleyèm, men te gen anpil moun sou wout yo akoz nouvo lwa sa a ki di tout moun te oblije ale kote fanmi yo te sòti a. Gen kèk moun ki te mache avèk nou pou yon ti tan e gen kèk moun ki te ede nou pote bagay pou kèk kilomèt. Pi bon bagay sèke chak swa nou te gen yon kote pou n rete. Mwen te konnen li t ap difisil pou mache avèk Mari nan tout wout sa a akòz ti bebe a, men nou te fè l. Nou jis te oblije pran li pi dousman pase nou toulede te abitye fè.

			Pi gwo sipriz la te vini lè nou te rive Betleyèm. Gen anpil moun isit la. Mwen te di ou, fanmi mwen an gwo, men moun yo abitye gen fanmi rete ak yo epi yo konn fè plas pou plis.

			Nou jwenn yon kote pou nou rete Betleyèm! Mwen rekonesan, mwen avèk fanmi. Men, mwen reyalize kounye a ti bebe a vle fèt, epi nou pa ka akouche konsa ak tout moun k ap rete nan menm chanm nan.

			Nan kilti nou an, lè moun ansanm ak yon moun ki fè yon pitit sa fè yo vin pa pwòp. Lè w vin pa pwòp, sa vle di ou pa ka patisipe nan okenn selebrasyon oubyen ale nan reyinyon. Alò, mwen pral mande gadò mouton ki deyò Betleyèm yo si nou ka fè pitit la nan yon chanm nan tou bann mouton an. Se yon chanm nan premye etaj tou a ki bay sou zòn kote tout bann mouton yo ap manje.

			Nan chanm sa a, gadò mouton yo mennen tout mouton ki pral met ba ti mouton yo. Lè mouton yo fè ti mouton yo, bèje yo pran ti mouton yo anvan yo frape tè a. Yo vlope yo nan twal epi yo mete yo nan krèch la, konsa yo p ap ka fè tèt yo mal. Yo bezwen asire li pa resevwa okenn mak epi li rete pafè. Lè sa a, prèt ki sòti nan tanp lan ka vin chwazi ti mouton pafè a pou yon sakrifis. Se poutèt sa chanm nan toujou rete trè pwòp.

			Bèje yo te dakò ak plan nou an! Yo pa te gen okenn pwoblèm epi yo te konprann sitiyasyon nou an.

			Mary ak mwen kounye a nan yon chanm nan youn nan gwo tou sa yo. Li trè pwòp! Bèje yo gen yon sistèm konplèt pou konnen kijan pou kenbe li cho isit la. Mwen t ap prepare kote sa a pou kèk jou e kounye a, mwen mennen Mary isit la tou, paske li te kòmanse santi ti bebe a vle sòti. Men, mwen bliye pote yon bagay pou vlope ti bebe a. Mwen espere ke Mari pote twal yo li te prepare pou vlope ti bebe a. Gen anpil twal pwòp nou ka itilize isit la tou si l te bliye yo. Mwen santi m tèlman mal. Mwen te dwe panse sou yo. Li te travay di anpil sou twal sa yo, pou l dekore yo ak senbòl ki sòti nan brans fanmi Jida nou an. Yo vrèman bèl.

			An! Tann! Sa k ap pase! Mari ap rele! Ti bebe a ap sòti!

			Wòy! Ala yon ti bebe! Mwen bliye kòman yon ti bebe ka piti. Sa a se enkwayab! Mwen vlope l nan twal yo epi li tou dòmi imedyatman apre li fin manje. Koulye a, mwen mete l nan krèch la, la li nan sekirite ak pwoteje.

			Mwen te jwenn li trè difisil pou m dòmi yèswa a. Premyèman, mwen te vrèman eksite paske pitit gason nou an isit la kounye a, epi dezyèmman, Mary te bezwen repo epi mwen te eseye bay l tout espas posib.

			Yon bagay enkwayab te rive! Mwen te panse nou t ap byen dòmi pandan lanwit la epi jis bay pitit gason nou an manje chak tanzantan. Men, nan mitan lannwit lan, apre mwen te mete ti bebe nou an tounen nan krèch la, mwen te tande anpil vwa ki t ap rive sou nou. Mwen te ale deyò pou tcheke epi toudenkou mwen te antoure pa tout bèje yo.

			Mwen pa t konnen ki jan yo te konnen ti bebe nou an te fèt, men la yo te ye ap kouri tankou se te ti bebe pa yo. Yo te di yo te vin wè Kris la, Seyè a, Sovè yo a, e yo te ensiste pou yo wè ti bebe a epi yo te adore l. Se konsa, mwen kite yo antre epi mete yon limyè sou tèt pitit gason nou an.

			Lè sa a, bèje yo te kòmanse priye epi yo di ke se vre sa zanj yo te di. Mwen pa fin sèten de sa yo t ap pale, sa k fè mwen te kite yo pale. Yo te rekonesan dèske Sovè yo a te rive finalman e se te yo ki te gen chans premye wè l.

			An! Mwen oblije ale! Pitit nou an ap kriye. M ap pale nou de zanj yo demen.

		[image: Bèje yo ak Zanj yo]

			
			
			
			Enkwayab! Bèje yo te pale m de zanj ki te vin jwenn yo nan mitan lannwit la. Bèje yo gen tandans rakonte istwa pou pase tan yo. Men, se pa tout bèje yo ki konsa. Sa gen lontan, zansèt mwen, wa David, te yon bèje isit la. David te renmen chante pandan l t ap gade mouton yo.

			Yo te di rezon ki fè yo te vin wè Jezi se paske pandan yo t ap gade mouton yo, yon zanj te parèt sòti pyès kote. Yo te pè wè yon zanj konsa, la devan yo.

			Lè sa a, zanj lan di yo yo pa bezwen pè. Zanj la t ap pote yon bon nouvèl ki t ap fè tout pèp la kontan anpil. Sovè a te fèt pou yo nan vil Betleyèm lan—Mesi a, Senyè a. Apre sa, zanj lan te ba yo yon siy pou yo konnen ki ti bebe li te ye: li pral vlope nan twal epi li kouche nan yon krèch.

			Se sa zanj lan te di e se poutèt sa gadò mouton yo te tèlman sèten se te pitit nou an sa, paske nou te vlope l nan twal epi nou mete l nan yon krèch. Lè sa a, bèje yo te di toudenkou te gen anpil lòt zanj ki te kòmanse chante.

			Yo t ap chante, “Glwa, glwa nan plas ki pi wo a epi lapè sou latè, favè pou lèzòm!”

			Zanj lan di gadò mouton yo tou: “Jodi a, nan lavil David la, nou gen yon Sovè ki fenk fèt: se Kris la Senyè a.” Yo te reyalize tou dousman sa vle di sa te yon gwo zafè.

			Paske zanj lan te mansyone Sovè a t ap vlope nan twal epi l te kouche nan yon krèch, gadò mouton yo te panse ak pwòp ti mouton pa yo, ki te konn bay isit la nan chanm sa a, e ki jan chak ane Gran Prèt sòti nan tanp lan konn vin chwazi ti mouton pafè a pou l devni ti Mouton Delivrans la.

			Nan fèt Delivrans la, nou sonje dènye swa pèp nou an te pase nan peyi Lejip kote yo te esklav. Jou lannwit sa a, yo te mande tout moun pou yo pran yon ti mouton pafè, touye l, mete san an sou poto pòt yo, prepare vyann ti mouton an, epi manje l. Yon zanj t ap vin jwenn tout moun ki pa t mete san an sou pòt la, epi zanj lan te touye premye pitit gason kay la. Se poutèt sa zansèt nou yo te ka kite peyi Lejip, paske menm pitit gason wa peyi Lejip la te mouri.

			Se yon istwa terib. Men, nou toujou sonje li chak ane, paske Bondye te sove pèp mwen an. San ti mouton yo te sove pi gran pitit gason nou yo nan peyi Lejip, e kounye a, gen yon lòt Sovè ki vlope nan twal, men fwa sa a se pa yon ti mouton li ye, se yon timoun.

		[image: Bèje yo Swiv Apèl la]

			
			Bèje yo te parèt nan mitan lannwit kote nou te ye a epi yo te vle wè Jezi. Yo te wè Jezi nan krèch la ki te vlope nan twal, menm jan ti mouton yo te konn kouche la. Apre sa, yo te tonbe ajenou e yo te remèsye Bondye paske li te voye pitit gason pa nou an, Sovè pa yo a.

			Apre bèje yo te ale, yo te pale ak tout moun yo te wè sou Sovè a yo te jwenn nan. Yo toujou ap pale ak tout moun sou zanj yo ki te vini ak mesaj yo te resevwa a. Yo di tout moun koze ti Mouton Delivrans la epi kòman sa gen rapò ak tibebe nou an.

			Bèje yo te kòmanse pale tou sou Ekriti nou tout konnen yo, tankou sa ki di pwofèt nou tout ap tann la, ap fè plis mirak pase Moyiz. Apre sa a, yo te kòmanse pale sou yon chan wa David te ekri, kote li te chante sou Sovè a tankou yon pye bwa ki te plante bò rivyè dlo, ki bay fwi nan sezonn li e li pa cheche. Kèlkeswa sa l ap fè a ap pwospere, l ap vin djanm ak kouraje, epi l ap bati yon nouvo wayòm.

			Tout Ekriti yo pale sou yon Sovè k ap vini. Kisa k ap pase si bèje sa yo pa sispann pale? Petèt tout moun pral jis panse yo fou epi yo pa menm koute yo ankò.

			Pitit gason nou an gen sèt jou kounye a e n ap prepare pou yon Jou espesyal demen. Nou pral sikonsi ti bebe nou an sou jou a li gen 8 jou. Mwen konnen sikonsi se yon mo etranj. Sa vle di pitit gason nou an pral gen yon mak ki pral montre l li fè pati pèp nou an, pèp Bondye te chwazi a. Nou pral oblije koupe yon ti kras po retire l. Konsa pitit gason nou an ap toujou sonje.

			Se pa ke li pral sonje jou sa a egzakteman, men li pral konnen lè li wè po a manke ke li fè pati pèp nou an. Sa a se siy lan Bondye te vle Abraram, papa pèp nou an, genyen, ansanm ak tout pitit li yo, pou nou ta konnen nou pou Bondye. Se sèlman ti gason yo ki pral gen siy sa a.

			Nou bay ti gason yo non yo tou nan moman sa a. Zanj la te di nou nou dwe ba li non Jezi paske li pral sove pèp li a anba peche yo. Sanble Jezi pral fè yon gwo diferans nan moun—pa nan koupe enpe po, men nan chanje kè yo lè li sove yo anba peche yo. Epi nan moman sa a li p ap sèlman pou ti gason yo men pou tout moun!

			Nou te ale nan tanp Jerizalèm nan pou nou te fè yon ofrann pou Mari te kapab konsidere pwòp ankò. Nou te ofri yon pè pijon paske nou pa t gen yon ti mouton pou nou ofri. Epitou, nou te peye senk pyès ajan paske Jezi se premye pitit gason nou an.

			Gen anpil siyifikasyon mare ak yon premye pitit gason. Li se pou Bondye, epi nou dwe bay yon bagay pou li nan tanp lan. Nou dwe sonje tou lè tout premye pitit gason sa yo te mouri nan peyi Lejip anvan zansèt nou yo te ale. Ejipsyen yo pa t obeyi Bondye lè li te mande yo pou yo mete san ti mouton an sou poto pòt yo.

			Lè nou te nan tanp lan, te gen yon granmoun gason ak yon granmoun fanm ki te pale ak nou. Bondye te pwomèt vyè nonm lan, Simeyon, li ta wè Sovè a anvan li mouri. Simeyon te di yon bagay ki te fè Mari ak mwen sezi. Li te di Bondye t ap pèmèt li mouri kounye a, paske finalman li te wè delivrans peche Bondye te prepare pou tout moun—pou pèp Izrayèl la ak pou tout lòt nasyon yo.

			Kounye a, pwiske Mari konsidere pwòp, nou ka tounen nan Betleyèm. Mwen vrèman mande m ki lòt bagay ki pral rive ak ki lòt moun nou pral rankontre!

			Jezi preske kòmanse mache kounye a epi lòt jou a yon gwo foul moun te rive Betleyèm. Yo te di m yo te sòti byen lwen nan Lès pou yo adore wa a, epi yo te konnen wa a te isit la paske yon zetwal te mennen yo lakay mwen.

			Lè m te tande sa, mwen te panse ak bèje sa yo ki te vini lè Jezi te fèt. Mwen mande ki moun ki t ap rive answit pou vin adore Jezi!

			Tout vizitè yo te antre nan kay la paske yo te reyèlman vle wè Jezi, e ou konnen ki sa? Yo te kòmanse adore Jezi menm jan ak bèje yo!

			Petèt nou te bezwen sonje kiyès Jezi, pitit gason nou an ye. Mesye sa yo aktyèlman vrèman enpòtan. Yo se moun ki gen bon konprann k ap ede wa yo pran bon desizyon. Se poutèt sa yo te vini ak sòlda ak anpil lòt moun k ap ede yo.

			Yon vwayaj tankou sa a pa jis rive konsa konsa. Mesye sa yo te vini paske wa yo te pèmèt sa e li te wè sa kòm yon bagay enpòtan. Epi tout bagay sa yo rive, akòz yon zetwal yo pa t janm wè anvan an. Etwal sa a te tèlman enpòtan ke yo te oblije chèche siyifikasyon li. Se poutèt sa yo isit la.

			Mwen te mande mesye saj yo sou zetwal sa a, paske mwen konnen istwa zetwal la ki te konn bay sou papa nou, Abraram. Bondye te di papa nou, Abraram, pitit li yo tapral tankou zetwal nan syèl la yon jou. Epi kounye a youn nan zetwal sa yo tèlman espesyal pou mesye saj sa yo!

			Mesye saj yo te wè zetwal espesyal sa a nan syèl la e li pa t tankou nenpòt lòt zetwal. Se te yon zetwal trè espesyal yo pa t janm wè anvan. Se konsa yo te kòmanse li tout kalite ekriti pou konnen si aparans yon zetwal tankou sa a te mansyone.

			Yon jou, yo te rankontre ekriti pèp nou an epi se la yo te jwenn tèks sa a: “Yon zetwal ap sòti nan Jakòb, epi yon baton ap leve sòti nan Izrayèl.” Se poutèt sa yo te kòmanse reflechi sou pèp Izrayèl la. Apre sa a, yo te li Jida pral branch fanmi Izrayèl la ki pral kenbe baton an, ki vle di li t ap yon wa. Tousuit apre yo fin konprann tout sa yo, yo te pare pou vwayaje Jerizalèm paske vil sa a se te vil prensipal Jida a.

			Lè nèg save yo kite Jerizalèm, yo di m yo te wè zetwal la ankò, menm zetwal yo te wè nan peyi pa yo. Zetwal la t ap mennen yo dirèkteman isit la. Yo te vin kote nou poutèt zetwal la.

			Mesye saj yo te di m pa janm genyen anyen tankou zetwal sa a epi yo wè yon zetwal konsa se tankou yo te wè yon mirak. Pou yo, li te fè sans zetwal sa a t ap anonse yon wa a—oubyen menm plis pase yon wa.

			Se poutèt sa tou yo te pote twa kado espesyal pou nou. Premye kado a se te lò, ki se pou yon wa. Dezyèm lan se te lansan, prèt yo sèvi ak lansan nan tanp lan kòm ofrann manje, ki bay ofrann lan yon bon sant pou Bondye. Twazyèmman, yo te pote lami. Mwen pa sèten poukisa yo te pote kado sa a pou li. Dabitid, yo itilize li pou mete sou moun lè yo mouri epi yo pral mete yo nan yon kavo.

			Yo te sòti byen lwen e sa te pran anpil jou pou yo rive la. Preparasyon pou vwayaj la epi gen ase sòlda pou pwoteksyon ak èd pou mesye yo se pa yon ti bagay pou wa a te pèmèt. Men, mesye saj yo sèlman te oblije rakonte wa yo zetwal mirak sa a. Yo te vini e yo te bay Jezi kado espesyal sa yo, yo te yon ti apèsi kisa lavni a t ap pote pou lavi Jezi.

			Mesye saj yo pa t vin tou dwat nan Betleyèm. Mwen sisipèk yo te kanpe Jerizalèm an premye, paske se la tout wa nou yo te viv atravè tan an.

			Yo di m yo te ale tou dwat devan Ewòd, wa peyi sa a, epi yo mande l sou ti bebe ki te fèt la. Pa gen yon moun Ewòd ta pèmèt devni wa pase li menm, epi mesye enpòtan sa yo te fè tout wout sa a pou sijere gen yon lòt wa.

			Enbyen, wa Ewòd la te fache, li rele kèk nan pwofesè ki konn anseye nou sa ki ekri nan Ekriti yo, epi li te mande si gen yon bagay ki ekri ki pale sou kote Kris la t ap fèt. Apre sa, pwofesè nou yo te di l yo te ekri Betleyèm nan peyi Jida a se yon vil enpòtan paske nan li tapral sòti yon wa ki pral gadò mouton pèp Bondye a. Sa te ekri pa yon nonm yo rele Miche sètsan ane anvan Jezi te fèt.

			Ewòd te pale ak mesye saj yo an prive, li mande yo kilè zetwal la te parèt premye fwa a. Li mande yo pou yo tounen apre yo fin jwenn Jezi, pou li te ka ale pote kado pou li tou. Èske Ewòd pral vrèman vin wè Jezi tou?

			Mesye saj yo ap ranje pakèt yo epi y ap pati touswit. Yo jis di m yo te fè yon rèv. Yo te wè sa kòm yon avètisman pou yo pa tounen al jwenn Ewòd pou di l ki kote l te ka jwenn Jezi.

			Ewòd te fè yo konprann byen klè ke li te vle konnen ki kote ti bebe wa a te fèt, epi li te voye mesye saj yo nan yon misyon pou ba li tout enfòmasyon sou ti bebe a yo ta jwenn.

			Mwen te fè yon rèv tou. Yon zanj te pale avè m, li di m: “Ou bezwen chape. Leve, mennen Jezi ak Mari nan peyi Lejip. Rete la jiskaske mwen di nou tounen, paske Ewòd pral chèche Jezi pou touye l.”

			Mari, Jezi ak mwen prale nan peyi Lejip touswit. Nou pa di pèsonn. Nou oblije kouri byen vit. Mwen byen kontan mesye saj yo te ban nou tout kado sa yo. Kado sa yo pral ede nou pandan n ap eseye kache nan peyi Lejip. Sa a se prèske tankou Abraram oubyen Jakòb ak fanmi l ki te ale nan peyi Lejip pou yo siviv.

			Petèt nou dwe ale nan peyi Lejip poutèt Ekriti sa yo, tankou sa ki di Bondye pral rele pitit gason l soti nan peyi Lejip. Pawòl sa yo sòti nan pwofèt Oze, ki te ekri tou anviwon sètsan ane anvan Jezi te fèt.

			Mwen espere ke pèsonn pa konnen nou prale nan peyi Lejip.

			Nou te rete nan peyi Lejip anpil tan, men nou tounen nan peyi Izrayèl la kounye a.

			Ou ta ka sezi tande ke nou nan Nazarèt epi pa nan Betleyèm. Ebyen, Betleyèm te pase yon tan difisil akòz Ewòd, apre nou te kouri sove, epi nou vrèman pa t vle raple moun yo sou tan sa a. Epitou, kote nou ye kounye a se pa nan menm zòn kote pitit wa Ewòd la ap dirije. Li te vin wa sou menm zòn nan apre papa l te mouri. Sa ki pi enpòtan, se poutèt yon avètisman yon zanj ki fè nou te rete isit la epi nou pa tounen Betleyèm.

			Pandan nou te toujou nan peyi Lejip, yon zanj te di nou tounen lakay nou. Li di m : “Leve, pran timoun nan ak manman l, epi tounen nan Izrayèl.” Nou pa t konnen Ewòd te mouri, men nou te oblije fè sa zanj lan te di nou fè. Lè m te rive toupre Betleyèm, mwen te aprann pitit gason Ewòd la te wa kounye a e mwen te vrèman pè. Lè sa a, yon zanj te avèti nou ankò epi se konsa nou tounen isit la nan Nazarèt.

			Ala yon vwayaj, kòmanse nan Nazarèt ak yon zanj k ap pale ak Mari epi kounye a tounen Nazarèt paske yon zanj te di nou fè sa. Mwen panse gen yon rezon pou sa a, petèt yon lòt ekriti sou Jezi Sovè a. Li enkwayab konbyen ekriti pale sou Sovè a k ap vini. Mwen panse ke yon pwofesè te di m gen ant 350 ak 500 ekriti. Nou pral wè si yo tout rive vre. Se pa etonan Bondye oblije voye zanj yo pou asire tout bagay rive egzakteman jan sa ekri a. Se sa k fè nou ka fè konfyans tou nan bagay ki ekri nan Ekriti yo!

			Jezi te tounen nan Izrayèl sòti nan peyi Lejip. Lè l te gen anviwon trant an, li te kòmanse yon ministè ki t ap anonse Wayòm Bondye a te vini. Li te mache, li te preche e li te fè anpil mirak konsa pèp la te kòmanse kwè ke li te pwofèt la ki te pwomèt la, pwofèt ki te tankou Moyiz la.

			Jezi te anseye douz gason trè sere sou tèks Jwif yo ak sou tout sa ki te bezwen rive. Li te esplike yo tout sa ki te ekri nan Ekriti yo te dwe rive. Men sa ki ekri, Sovè a pral soufri epi leve sòti vivan nan lanmò sou twazyèm jou a epi preche non li bay tout nasyon, kòmanse ak Jerizalèm.

			Yon lòt otè ki rele Pòl te ekri yon jèn gason yo te rele Timote ke Ekriti yo, sa yo li te konnen depi nan anfans li, te ede l wè ki jan li te kapab sove grasa lafwa nan Jezikri.

			Jezi te vini pou nou tout te ka sove, konprann gwo plan Bondye a, epi kwè nan Jezi, pitit gason l. Nou dwe mande Bondye Papa a pou l ede nou konprann, atravè tèks ki nan Ekriti yo, poukisa Jezi te oblije vini epi poukisa li se delivrans nou. Jezi se pitit Bondye e li te di li se sèl chemen pou Bondye, Papa l, e nenpòt moun ki kwè nan li pral gen lavi etènèl.

			Mèsi deske w te li sa. Se pou Bondye Papa a atire w bò kote Jezi pou w ka kwè, pou w resevwa Lespri Sen an, pou w ka gen lavi etènèl ak Papa a ki nan syèl la. Na we laba!

			JOU 1: Jozèf

			
					Matye 1:1–17 montre liy ki te pwomèt la atravè Jozèf.

					1 Wa 10:23–29 se yon ti deskripsyon richès ak pouvwa wa Salomon an.

			

			JOU 2: Mari

			
					Lik 3:23–38 yo kwè se jeneyaloji a atravè linèj Mari.

			

			JOU 3: Elizabèt

			
					Lik 1:1–23 se istwa zanj lan k ap pale ak Zakari nan tanp lan.

					Lik 1:36–40 rakonte kijan Mari te ale wè Elizabèt, kouzen li.

			

			JOU 4:: Mari ap Tounen

			
					Lik 1:57–66 pale sou istwa kote Zakari te pale ankò.

					Jenèz 16:1–2 Abram te koute madanm li e li pa t kwè nan pwomès Bondye a tankou anvan an.

			

			JOU 5: Mari ap Fè yon Ti Bebe

			
					Matye 1:18–19 montre Jozèf te vle divòse ak Mari tou dousman.

			

			JOU 6: Istwa a Dapre Mari

			
					Lik 1:26–39 montre nou vizit zanj lan bay Mari.

			

			JOU 7: Jozèf Obeyi

			
					Matye 1:20–23 se istwa zanj ki te vizite Jozèf.

					Detèwonòm 34:10–12, Travay 3:22, Travay 7: konsènan jan yo t ap tann yon pwofèt ki pi gran pase Moyiz.

					Egzòd 3:6–10, Egzòd 12:50–51, Egzòd 14:28–31, Detèwonòm 34:1–4 se istwa kote Bondye te itilize Moyiz pou sove pèp li a anba peyi Lejip epi te mennen yo nan Latè pwomiz la.

			

			JOU 8: Koute ak Obeyi

			
					Matye 1:24–25 montre Jozèf te fè egzakteman jan zanj Senyè a te kòmande l.

					Jan 8:31–42 Farizyen yo ap diskite ak Jezi sou kiyès ki papa l ak papa yo.

			

			JOU 9: Nouvèl Sòti Wòm

			
					Lik 2:1–3 pale sou dekrè Seza kote tout moun te bezwen anrejistre.

					2 Samyèl 24:10–17 rakonte istwa a kote David te konte mesye batay li yo kont volonte Bondye epi answit yon epidemi te touye 70,000 gason nan popilasyon an.

					1 Samyèl 16:4–13 David te yon pitit gason Izayi ki te rete Betleyèm.

			

			JOU 10: Mache Rive Betleyèm

			
					Levitik 12:6–8 Moun te ka ofri de toutrèl si yo pa t ka peye yon ti mouton.

					Lik 2:24 Jozèf ak Mari te ofri de toutrèl, sa vle di gen gwo chans yo te pòv epi yo pa t kapab peye yon bourik pou monte sou li.

			

			JOU 11: Chache yon Kote

			
					Lik 2:6–7 Mo “lotèl la” ka tradwi tou kòm “chanm vizitè”. Li fè sans ke si gen fanmi alantou, ou ta toujou rete ak fanmi oubyen zanmi nan fanmi an, men pa t gen yon kote apa pou Jozèf ak Mari pase tan akouchman an epi asire tout lòt moun rete “pwòp.”

			

			JOU 12: Kote Nesans la

			
					Miche 4:8 mansyone tou bann mouton an epi wa Jerizalèm nan ta dwe vin jwenn li.

			

			JOU 13: Nesans Jezi a

			
					Lik 2:7 mansyone nesans Jezi a epi yo te vlope l nan twal epi mete l nan yon krèch.

			

			JOU 14: Bèje yo Jwenn Jezi

			
					Lik 2:15–17 montre kòman gadò mouton yo te ale wè Jezi kouche nan krèch la.

			

			JOU 15: Bèje yo ak Zanj yo

			
					Lik 2:8–14 se istwa zanj yo parèt devan gadò mouton yo.

			

			JOU 16: Bèje yo ak Ti Mouton Delivrans la

			
					Egzòd 12:21–32 rakonte istwa sou premye fèt Delivrans lan nan peyi Lejip la.

			

			JOU 17: Bèje yo Swiv Apèl la

			
					Lik 2:17–20 nou ka wè ki jan tout moun t ap reflechi sou sa gadò mouton yo te di yo e ke Mari te sere bagay sa yo nan kè l.

					Detèwonòm 34:10–12 pale sou epòk yon pwofèt ki pi gran pase Moyiz.

					Sòm 1 fè nou wè moun ki pafè ki mache dapre Ekriti yo.

			

			JOU 18: Mak la

			
					Lik 2:21 se sou sikonsizyon Jezi ak lè yo te bay l non.

					Jenèz 17:9–14 Se lòd Bondye te bay Abraram pou l sikonsi tout pitit li yo kòm yon siy alyans ant Bondye ak Abraram.

			

			JOU 19: Prezante Jezi nan Tanp lan

			
					Lik 2:22–38 rakonte vizit tanp lan pou pirifye e prezante premye pitit la.

					Levitik 12:1–8 rakonte pwosesis pou pirifye apre akouchman pou yon fanm ka konsidere pwòp ankò.

					Egzòd 13:11–16, Nonb 3:11–13 ak Nonb 18:15–16 di nou ki jan premye pitit la t ap pou Bondye e yo te bezwen rachte l pou yon pri.

			

			JOU 20: Nèg Save yo Vini

			
					Matye 2:1–2 ak 2:9–11a montre nou ki jan nèg save yo te vin adore wa a.

			

			JOU 21: Zetwal la

			
					Matye 2:2 ak Matye 2: 9–10 rakonte istwa ki jan zetwal la te parèt.

					Jenèz 15:5–6 se istwa Bondye te pwomèt Abraram pitit tankou zetwal nan syèl la.

					Nonb 24:17 pale sou yon etwal ki sòti nan Jakòb epi ki te yon baton sòti nan pèp Izrayèl la.

					Jenèz 49:10 se premye pwomès ki montre Jezi t ap sòti nan branch fanmi Jida a.

			

			JOU 22: Kado yo

			
					Matye 2:11 dekri kado mesye saj yo te pote bay Jezi.

			

			JOU 23: Ewòd

			
					Matye 2:1–8 rakonte istwa ant mesye saj yo ak wa Ewòd nan Jerizalèm.

					Miche 5:2 se referans Matye site nan istwa Ewòd ak nèg save k ap pale sou kote Mesi a pral fèt.

			

			JOU 24: Rèv yo

			
					Matye 2:12–15 montre nou Jozèf ak Mari te ale ak Jezi nan peyi Lejip.

					Oze 11:1 se referans Matye itilize konsènan kòman Bondye te rele pitit gason l sòti nan peyi Lejip.

			

			JOU 25: Retounen nan Vil la

			
					Matye 2:16–23 pale nou sou Ewòd ki te touye ti bebe yo nan Betleyèm, ak sou Jozèf, Mari ak Jezi ki te retounen Nazarèt.

			

			Konklizyon an

			
					Matye, Mak, Lik, ak Jan tout pataje sou ministè Jezi a.

					Lik 24:44 Jezi ap anseye ke tout bagay ki nan Ekriti yo dwe rive vre.

					2 Timote 3:15 pale sou Ekriti yo ki fè moun saj pou delivrans (ede yo wè ki jan yo ka sove grasa lafwa nan Jezikri).

					Jan 3:16 Jezi li menm fè konnen nenpòt moun ki kwè nan li pral gen lavi etènèl.

					Travay 10:43 eksplike kijan tout pwofèt yo temwaye ke nenpòt moun ki kwè nan Jezi ap jwenn padon pou peche grasa li.

